Ons is nie God se probleemgevalle nie | Netwerk24
REGSTREEKS: SA t. Indië (SA: 0/0)
Ons is nie God se probleemgevalle nie
Deur Stephan Joubert 13 Julie 2019 00:00
Daar het nie 'n Sondag in my skooljare verbygegaan nie of ek moes in die kerk hoor ek oortree God se wet.
Sonder uitsondering moes ek elke week groot askies gaan sê. "Guilty as charged, your Honour!"
Later het ek regtig begin glo ek is tot niks goeds in staat nie en tot alle kwaad geneig, soos wat 'n kerklike formulier in daardie dae dit ook uitbasuin het.
Genadiglik het ek later ontdek dat Paulus en ander Bybelskrywers nie hierdie eensydige idee deel dat ons as gelowiges niks goeds kan doen vir die Here nie.
Inteendeel, ons kan.
Nee wag, ons moet, aldus Matteus 5:17-20!
In Romeine 8:4 sê Paulus dat die Gees ons lei om aan die eise van God se wet te voldoen. In my eie klein hervorming het ek algaande ontdek God hou regtig van ons. Ons is nie sy voltydse probleemgevalle nie; ons is sy geliefde kinders.
Jesus het die hemelse prestasiemeting namens ons geslaag. Nou is ons in die Here se goeie boekies. Hy wag ons nie meer op Sondae in met 'n prestasiemeting-oefening wat ons by voorbaat gaan druip nie.
Jesus is ons voltyds hemelse Pleitbesorger, soos wat 1 Johannes 2 leer. Die vonnis is af. Die pad is gelyk.
Nee, ons het nie 'n gratis sonde-permit nie. Inteendeel, maar God se Gees is by ons. Hy lei ons weg uit ons eie donkerte. Hy lei ons in die Lig. Hy maak ons vry.